Jabarkan Prasejarah dari Sejarah Filipina dalam bahasa melayu

Penemuan alatan batu dan fosil bangkai haiwan yang dipotong di Rizal, Kalinga telah mentarikhkan bukti kewujudan hominin terawal di negara pada seawal 709,000 tahun. Namun begitu, metatarsal Orang Callao, yang ditarikhkan sejitu-jitunya secara kaedah siri uranium kepada sekitar 67,000 tahun dahulu kekal tinggalan manusia tertua yang ditemui di Filipina setakat ini. Sebelum ini gelaran rangka tertua milik Orang Tabon dari Palawan yang ditarikhkan karbon kepada sekitar 26,500 tahun dahulu. Kaum Negrito merupakan antara penduduk terawal kepulauan, tetapi tidak pasti sebenarnya bila mereka mula-mula menetap di Filipina.

Ada pelbagai teori mengenai asal-usul orang Filipina terawal. F. Landa Jocano berteori bahawa nenek moyang orang Filipina berevolusi secara tempatan, manakala teori asal pulau oleh Wilhelm Solheim mempostulatkan bahawa proses pendudukan kepulauan berlaku melalui rangkaian perdagangan yang berasal dari kawasan Sundaland sekitar 48,000–5000 SM dan bukan penghijrahan besar-besaran. Teori Peruasan Austronesia menjelaskan bahawa suku-suku Melayu-Polinesia yang datang dari Taiwan mula berhijrah ke Filipina sekitar 4000 SM, menggantikan pendatang yang terawal.

Teori yang paling umum diterima berasaskan bukti linguistik dan arkeologi ialah model "Keluar dari Taiwan" yang beranggapan bahawa orang Austronesia dari Taiwan yang sendiri keturunan dari tamadun neolitik di sungai Yangtze seperti budaya Liangzhu, mula berhijrah masuk ke Filipina sekitar 4000 SM, menggantikan pendatang terdahulu. Ketika zaman neolitik, dikatakan wujudnya sebuah "budaya jed" seperti yang dibuktikan oleh puluhan ribu artifak hasil bentukan jed halus yang ditemui di Filipina bertarikh 2000 SM.

Jed ini dikatakan berasal dari sedekat Taiwan dan juga ditemui di tempat-tempat lain di seluruh Asia Tenggara. Dikatakan bahawa artifak ini membuktikan komunikasi jarak jauh sesama masyarakat Asia Tenggara prasejarah. Menjelang 1000 SM, penduduk kepulauan berkembang menjadi empat jenis kelompok sosial, iaitu: puak-puak pemburu-pengumpul, masyarakat pahlawan, plutokrasi tanah tinggi, dan negeri-negeri pelabuhan.